L-ewwel edizzjoni tal-Lejla taċ-Ċinema Ewropea se ssir bejn it-3 u s-7 ta' Diċembru 2018 madwar l-UE, u mistennija tilħaq aktar minn 7200 persuna. Imnedija bħala parti mill-programm tal-Ewropa Kreattiva MEDIA, li appoġġa lis-settur awdjoviżiv Ewropew għal dawn l-aħħar 27 sena, l-inizjattiva tal-“Lejla taċ-Ċinema Ewropea” għandha l-għan li turi kif l-UE mhux biss tikkontribwixxi għall-iżvilupp tal-industriji kulturali u kreattivi tal-Ewropa, iżda sservi wkoll ta' benefiċċju għas-soċjetà tagħna kollha kemm hi. B'madwar 50 wirja fuq skrin ipprogrammati madwar l-UE mit-3 sas-7 ta' Diċembru, l-għan ta' din l-inizjattiva tal-Kummissjoni Ewropea hu li l-Ewropa tinġieb eqreb lejn in-nies filwaqt li niċċelebraw flimkien ir-rikkezza tal-films Ewropej. Il-Kummissarju Mariya Gabriel, responsabbli mill-Ekonomija u s-Soċjetà Diġitali, qalet: “Iċ-ċinema hija parti essenzjali mill-kultura Ewropea rikka u diversa tagħna u qed tikkontribwixxi biex issaħħaħ ir-rabtiet bejn in-nies li jesperjenzaw l-istess passjoni u u namra fejn jidħlu l-films L-iljieli taċ-ċinema Ewropea huma okkażjoni biex nuru din id-diversità u biex nixhdu l-importanza li nappoġġaw il-produzzjoni rikka, ħielsa u diversa tal-films. Permezz tal-azzjonijiet kollha meħuda favur iċ-ċinema Ewropea, l-UE hija preżenti fil-ħajja ta' kuljum taċ-ċittadini”. Il-Kummissarju Tibor Navracsics, responsabbli mill-Edukazzjoni, il-Kultura, iż-Żgħażagħ u l-Isport, żied jgħid: “Il-films Ewropej huma parti mill-wirt kulturali tagħna li ilna niċċelebrawha s-sena kollha bil-għan li ssir aċċessibbli għal kulħadd. F'dan l-ispirtu, l-iljieli taċ-ċinema Ewropea se juru liċ-ċittadini kif il-politika Ewropea hija marbuta ma' ħajjithom, mal-emozzjonijiet li jħossu fis-swali taċ-ċinema, u kif billi jattendu avveniment lokali jistgħu jkunu parti minn esperjenza komuni madwar l-Ewropa.” Kull waħda mill-34 ċinema li qegħdin jipparteċipaw fl-inizjattiva se jorganizzaw lejla speċjali fejn se jintwera wieħed mill-20 film li huma appoġġati mill-programm MEDIA. Fosthom hemm “Cold War”, “The Killing of a Sacred Deer”, “Girl”, u “Border”. Il-films intgħażlu mit-teatri taċ-ċinema lokali biex ikunu jistgħu jadattaw il-programm għall-interessi u l-ispeċifikazzjonijiet ta' udjenzi differenti. Il-postijiet li ntgħażlu huma kollha teatri magħrufa taċ-ċinema, li jappartjenu għan-netwerk Europa Cinemas, ikkoordinat mill-Ewropa Kreattiva MEDIA u x-xandar tat-televiżjoni ARTE. Wara l-wiri tal-films se jsir dibattitu qasir fejn id-dilettanti taċ-ċinema se jkollhom l-opportunità li jiddiskutu l-films mal-produtturi u mal-kritiċi tal-films. Se jkunu wkoll preżenti Rappreżentanti tal-Kummissjoni Ewropea biex jispjegaw aktar dwar il-programm MEDIA u l-importanza tiegħu għat-tfassil tax-xena awdjoviżiva Ewropea. Sfond Mill-1991 'l hawn, il-Kummissjoni Ewropea ħadmet biex tifforma s-settur awdjoviżiv tal-Ewropa billi tikkontribwixxi għall-kompetittività ta' dan is-settur u għad-diversità kulturali fl-Ewropa, permezz tal-Programm MEDIA. Waħda mill-aktar azzjonijiet sostanzjali hija l-appoġġ finanzjarju għad-distribuzzjoni ta' films Ewropej barra l-pajjiż tal-produzzjoni tagħhom. Kull sena, permezz tal-kontribut tal-programm MEDIA, medja ta' aktar minn 400 film ikunu disponibbli għall-udjenzi f'pajjiż Ewropew ieħor. F'Mejju 2018, il-Kummissjoni pproponiet li l-baġit tal-programm jiżdied bi kważi 30 % għall-baġit fit-tul li jmiss tal-UE għall-2021–2027. Il-“Lejla taċ-Ċinema Ewropea” hija inizjattiva ġdida li tirriżulta fil-kuntest ta' strateġija ta' sensibilizzazzjoni b'enfasi fuq l-udjenzi u li timmira li jissaħħaħ l-għarfien dwar il-Programm MEDIA u l-firxa tat-temi li jkopri, filwaqt li tħeġġeġ il-parteċipazzjoni taċ-ċittadini. Barra minn hekk, tgħin biex jiġu promossi xogħlijiet awdjoviżivi Ewropej bejn il-fruntieri, kif ukoll tiġi mħeġġa d-diversità kulturali. L-inizjattiva tikkumplimenta wkoll il-kampanja EUandME, li tuża serje ta' ħames films qosra ffokati fuq il-mobilità, is-sostenibbiltà, il-ħiliet u n-negozju, u d-drittijiet diġitali biex turi kif l-Ewropa tagħmel differenza. Għal Aktar Informazzjoni Aktar tagħrif u Skeda informattiva dwar il-Lejla taċ-Ċinema Ewropea Mappa interattiva bl-iskedi kollha tal-wiri u tas-swali taċ-ċinema li qed jieħdu sehem Skeda informattiva dwar il-programm Ewropa Kreattiva MEDIA fil-baġit tal-UE għall-2021–2027 Skeda informattiva dwar l-appoġġ tal-MEDIA għad-Dokumentarji MEDIA Monitoring Report 2017 Skeda informattiva: Direttorju tal-films Ewropej online Sit web tas-Sena Ewropea tal-Wirt Kulturali